Komisjoni määrus (EÜ) nr 3498/93,

20. detsember 1993,

millega määratakse kindlaks konkreetselt oliiviõlisektori suhtes kohaldatavad rakendusjuhud

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 28. detsembri 1992. aasta määrust (EMÜ) nr 3813/92 ühises põllumajanduspoliitikas kohaldatavate arvestusühiku ja ümberarvestuskursside kohta, [1] eriti selle artikli 6 lõiget 2,

ning arvestades, et:

määrusega (EMÜ) nr 3813/92 on alates 1. jaanuarist 1993 kehtestatud uus põllumajanduse valuutasüsteem; komisjoni 30. aprilli 1993. aasta määruses (EMÜ) nr 1068/93 (põllumajanduslike ümberarvestuskursside kindlaksmääramise ja kohaldamise üksikasjalike eeskirjade kohta [2]) sätestatakse käesoleva süsteemi raames 1993/94. majandusaasta algusest alates kohaldatavad põllumajanduslike ümberarvestuskursside rakendusjuhud; ilma et see piiraks määruse (EMÜ) nr 1068/93 artiklites 13, 14, 15, 16 ja 17 ettenähtud eelneva kindlaksmääramise võimaluse kohaldamist, tuleks oliiviõlisektori suhtes kohaldatavate põllumajanduslike ümberarvestuskursside rakendusjuhud üksikasjalikult sätestada;

nõukogu 22. septembri 1966. aasta määruse nr 136/66/EMÜ (õli ja rasvaturu ühise korralduse kehtestamise kohta, [3] viimati muudetud määrusega (EÜ) nr 3179/93 [4]) artiklis 5 nähakse ette oliiviõli tootmise abikava; selle kavaga nähakse ette abi andmine õlitootjatele, kelle keskmine toodang on vähemalt 500 kilogrammi oliiviõli, eeldusel et on esitatud tõend õli töötlemise kohta tunnustatud pressimisettevõttes; nimetatud abi majanduslik eesmärk saavutatakse siis, kui oliivid on õliks töödeldud; sellisel juhul ning õlitootjate suurt hulka arvesse võttes tuleks määruse (EMÜ) nr 1068/93 artikli 10 lõike 2 kohaldamist selgelt täpsustada;

eespool nimetatud kavas, mida kohaldatakse nende õlitootjate suhtes, kelle keskmine toodang on vähem kui 500 kilogrammi õli, nähakse ette tootmises kasutatavate puude arvu alusel määratava kindlasummalise abi andmine, mis ei ole seetõttu seotud tegelikult toodetud kogusega; oliivid töödeldakse tootjaliikmesriikides oliiviõliks tavaliselt jaanuari jooksul;

nõukogu 19. juuli 1993. aasta määruses (EMÜ) nr 2019/93 (milles kehtestatakse teatavate põllumajandussaaduste ja -toodetega seotud erimeetmed väiksemate Egeuse mere saarte jaoks [5]) ettenähtud kindlasummalise hektaritoetuse eesmärk on eelkõige tootmispotentsiaali säilitamine ning paikkonna ja looduskeskkonna alalhoidmine;

määruse nr 136/66/EMÜ artiklis 20a sätestatud teatavate konservide tootmisel kasutatava oliiviõli tootmistoetuse rakendusjuhud tuleks kindlaks määrata vastavalt määruse (EMÜ) nr 1068/93 artikli 10 lõikele 2;

selleks, et hõlbustada rakendusjuhtude ühtset kohaldamist, tuleks tühistada komisjoni 20. detsembri 1974. aasta määrus (EMÜ) nr 3224/74 (millega määratletakse juhud, millal on õigus saada oliiviõli subsiidiumi [6]) ja täpsustada mõningaid komisjoni 24. septembri 1985. aasta määruse (EMÜ) nr 2677/85 (milles sätestatakse oliiviõli tarbimistoetuste süsteemi rakenduseeskirjad, [7] viimati muudetud määrusega (EMÜ) nr 643/93 [8]) olemasolevaid sätteid;

nende rakendusjuhtude kohaldamine peaks olema võimalik majandusaasta algusest alates;

käesoleva määrusega ettenähtud meetmed on kooskõlas õli- ja rasvaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

1. Määruse 136/66/EMÜ artiklis 5 osutatud ja nendele oliiviõli tootjatele, kelle keskmine toodang on vähemalt 500 kilogrammi oliiviõli, antavate tootmistoetuste suhtes kohaldatava põllumajandusliku ümberarvestuskursi rakendusjuhuks peetakse selle kuu esimest päeva, millal vastav oliivipartii jõuab tunnustatud pressimisettevõttesse vastavalt komisjoni määruse (EMÜ) nr 3061/84 [9] (mis käsitleb standardiseeritud igapäevaste laoarvestuste pidamist) artikli 98 lõike 2 punkti a sätetele.

2. Määruse 136/66/EMÜ artiklis 5 osutatud ja nendele oliiviõli tootjatele, kelle keskmine toodang on alla 500 kilogrammi oliiviõli, antavate tootmistoetuste suhtes kohaldatava põllumajandusliku ümberarvestuskursi rakendusjuhuks peetakse selle majandusaasta algusele järgnevat 1. jaanuari, millal toetus anti.

Artikkel 2

Määruse (EMÜ) nr 2019/93 artiklis 11 ettenähtud oliivisalude hooldamiseks antava kindlasummalise hektaritoetuse suhtes kohaldatava põllumajandusliku ümberarvestuskursi rakendusjuhuks peetakse kõnealuse aasta 1. jaanuari.

Artikkel 3

Teatavate konservide tootmiseks kasutatava oliiviõli tootmistoetuse suhtes kohaldatava põllumajandusliku ümberarvestuskursi rakendusjuhuks peetakse päeva, millal esitatakse komisjoni määruse (EMÜ) nr 1963/79 [10] artiklis 2 osutatud kontrollitaotlus.

Artikkel 4

Määruse (EMÜ) nr 2677/85 artikli 7 lõike 1 teine lõik asendatakse järgmisega:

"Tarbimistoetuse suhtes kohaldatava põllumajandusliku ümberarvestuskursi rakendusjuhuks peetakse päeva, millal pakendatud õli tunnustatud pakkimistehasest välja viiakse."

Artikkel 5

Käesolevaga tunnistatakse määrus (EMÜ) nr 3224/74 kehtetuks.

Artikkel 6

Käesolev määrus jõustub selle Euroopa Ühenduste Teatajas avaldamise päeval.

Käesolevat määrust kohaldatakse alates 1. novembrist 1993.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 20. detsember 1993

Komisjoni nimel

komisjoni liige

René Steichen

[1] EÜT L 387, 31.12.1992, lk 1.

[2] EÜT L 108, 1.5.1993, lk 106.

[3] EÜT 172, 30.9.1966, lk 3025/66.

[4] EÜT L 285, 20.11.1993, lk 9.

[5] EÜT L 184, 27.9.1993, lk 1.

[6] EÜT L 342, 21.12.1974, lk 27.

[7] EÜT L 254, 25.9.1985, lk 85.

[8] EÜT L 69, 20.3.1993, lk 19.

[9] EÜT L 288, 1.11.1984, lk 52.

[10] EÜT L 277, 9.9.1979, lk 10.

--------------------------------------------------